Document ID: /roh_data/filtered/fineweb-2-filterrobots_roh.jsonl.gz/72904

Ins duai giudair il dis da festa ensemen cun la famiglia, ha scrit il persident da la Confederaziun, Guy Parmelin, sin Twitter. Il medem mument ha el però er averti: «Nus na duessan betg emblidar che la pandemia na fa nagina pausa.» El ha cusseglià dad esser precaut, tegnair distanza e sa laschar testar sch'ins haja sintoms.
Ses collega e successur sco president da la Confederaziun, Ignozio Cassis, ha ditg che la pandemia haja bain midà ils plans per Nadal. Ella na impedeschia però betg da stimar quai che collia nus. «Lain festivar en sgirtad», ha el scrit sin Twitter.
Temp da vacanzas er per il Cussegl federal
Er la regenza svizra è uss en vacanzas. La proxima sesida dal Cussegl federal è planisada per ils 12 da schaner. Per il cas che la situaziun da corona avess dentant da vegnir mendra, pudess el era s'inscuntrar gia pli baud.
L'Uffizi federal da sanadad (BAG) ha laschà savair ch'i na vegnian betg communitgadas cifras da corona sur il dis da firà. Quai munta naginas cifras dals 24 fin ils 26 da december sco er dals 31 da december fin ils 2 da schaner.